


	Parlamentul European
2024-2029
	[image: EP logo RGB_Mute]



TEXTE ADOPTATE

[bookmark: TANumber]P10_TA(2026)0045
[bookmark: title]Situația postelectorală din Uganda și amenințările la adresa liderului opoziției Bobi Wine
[bookmark: DocNumber]
[bookmark: PE]PE782.935
[bookmark: Sujet][bookmark: References]Rezoluția Parlamentului European din 12 februarie 2026 referitoare la situația postelectorală din Uganda și amenințările la adresa liderului opoziției Bobi Wine (2026/2611(RSP))
[bookmark: TextBodyBegin]Parlamentul European,
–	având în vedere articolul 150 alineatul (5) și articolul 136 alineatul (4) din Regulamentul său de procedură,
A.	întrucât alegerile din Uganda din 15 ianuarie 2026 au fost marcate de abuzuri, restricții severe ale spațiului civic, intimidarea pe scară largă a figurilor opoziției, fraudă, violență și întreruperea accesului la internet la nivel național;
B.	întrucât, potrivit rezultatelor oficiale, președintele Yoweri Museveni a fost declarat ales pentru al șaptelea mandat într-un proces care nu a respectat standardele democratice fundamentale;
C.	întrucât armata a asediat reședința liderului Platformei Unității Naționale și a candidatului la președinție Robert Kyagulanyi (Bobi Wine) și, potrivit relatărilor, a agresat familia și personalul acestuia; întrucât soția sa, Barbara Kyagulanyi, a fost nevoită să se mute în afara Ugandei;
D.	întrucât, în perioada premergătoare alegerilor, organizațiile societății civile au fost suspendate în mod arbitrar și au fost vizați apărători ai drepturilor omului și critici ai guvernului, inclusiv Sarah Bireete, care a fost arestată;
E.	întrucât guvernul a desfășurat o represiune brutală împotriva membrilor opoziției, jurnaliștilor și protestatarilor, fiind înregistrate peste 400 de arestări arbitrare înainte de ziua alegerilor și alte câteva sute ulterior, existând relatări privind acte de tortură și rele tratamente în detenție; întrucât, la 28 noiembrie 2025, susținătorul Platformei Unității Naționale, Mesach Okello, a fost împușcat mortal în timpul unei manifestații pașnice; întrucât potrivit relatărilor, liderii regionali ai Platformei Unității Naționale au dispărut după alegeri și sunt încă de negăsit;
F.	întrucât dr. Kizza Besigye, figură marcantă a opoziției, a fost predat ilegal din Kenya, a fost deținut timp de peste un an înaintea alegerilor, se află în stare gravă de sănătate și, potrivit relatărilor, i se refuză îngrijiri medicale, urmând să fie judecat pentru trădare,
1.	condamnă cu fermitate modul de desfășurare a alegerilor și reprimarea brutală a opoziției politice, a societății civile, a jurnaliștilor și a protestatarilor; condamnă hărțuirea și amenințările la adresa lui Bobi Wine; denunță uciderea lui Mesach Okello;
2.	îndeamnă autoritățile ugandeze să pună capăt tuturor violențelor, amenințărilor, hărțuirii și detenției arbitrare a figurilor opoziției, activiștilor și criticilor, inclusiv a lui Bobi Wine și a soției sale, să elibereze imediat și necondiționat toate persoanele deținute în mod arbitrar, inclusiv pe dr. Besigye, să înceteze să mai recurgă la procese militare împotriva civililor, să renunțe la toate punerile sub acuzare motivate politic, inclusiv a lui Sarah Bireete, să dezvăluie de urgență unde se află toate persoanele dispărute, să asigure justiția și tragerea la răspundere și să alinieze practicile judiciare la garanțiile constituționale și la standardele internaționale privind un proces echitabil;
3.	îndeamnă autoritățile ugandeze să pună capăt suspendărilor arbitrare ale grupurilor societății civile, să se abțină de la orice alte restricții ale accesului la internet și să întreprindă reforme electorale și instituționale cuprinzătoare, inclusiv să asigure independența comisiei electorale și a sistemului judiciar;
4.	invită UE, statele sale membre și organismele regionale să poarte un dialog critic cu autoritățile ugandeze în ceea ce privește încălcările, monitorizând îndeaproape procesele relevante;
5.	invită UE și statele sale membre să revizuiască cooperarea cu Uganda și asistența acordată acesteia pentru a asigura respectarea principiilor UE, a pune în aplicare sancțiuni specifice și a acorda prioritate sprijinului pentru societatea civilă, apărătorii drepturilor omului și persoanele LGBTIQ+, precum și pentru jurnaliști;
6.	solicită anchetarea independentă și imparțială a crimelor împotriva umanității comise de liderii politici și militari ugandezi și de alte țări africane;
7.	încredințează Președintei sarcina de a transmite prezenta rezoluție Consiliului, Comisiei, VP/ÎR, Uniunii Africane și autorităților ugandeze.

